## Rješenje Hrvatske agencije za poštu i elektroničke komunikacije klasa: 344-01/09-01/177, urbroj: 376-11-09-11 od 11. rujna 2009.

### NN 127/2009 (22.10.2009.), Rješenje Hrvatske agencije za poštu i elektroničke komunikacije klasa: 344-01/09-01/177, urbroj: 376-11-09-11 od 11. rujna 2009.

127 22.10.2009 Rješenje Hrvatske agencije za poštu i elektroničke komunikacije klasa: 344-01/09-01/177, urbroj: 376-11-09-11 od 11. rujna 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3135

Hrvatska agencija za poštu i elektroničke komunikacije na temelju članka 12. stavka 1. točke 5. Zakona o elektroničkim komunikacijama (»Narodne novine« 73/08, dalje u tekstu: ZEK), a u skladu s člankom 217. stavkom 3. te člankom 131. stavkom 2. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom prema prijedlogu trgovačkog društva OT-Optima telekom d.d. sa sjedištem u Zagrebu, Bani 75a, protiv trgovačkog društva HT- Hrvatske telekomunikacije d.d. sa sjedištem u Zagrebu, Savska ulica 32, radi uvjeta obračuna i naplate za usluge s dodanom vrijednosti, temeljem odluke Vijeća Hrvatske agencije za poštu i elektroničke komunikacije sa sjednice održane 11. rujna 2009. godine, donosi

RJEŠENJE

I. Ukida se privremeno rješenje Vijeća Hrvatske agencije za poštu i elektroničke komunikacije od 22. svibnja 2009., klasa: UP/I-344-01/09-01/177, urbroj: 376-11-09-08.

II. Obustavlja se upravni postupak koji je trgovačko društvo OT-Optima telekom d.d. pokrenulo protiv trgovačkog društva HT- Hrvatske telekomunikacije d.d. oko uvjeta obračuna i naplate za usluge s dodanom vrijednosti u mreži trgovačkog društva OT-Optima telekom d.d.

III. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje u tekstu: HAKOM), je 4. veljače 2009. od trgovačkog društva OT-Optima telekom d.d. (dalje u tekstu: OT) zaprimila zahtjev za pokretanjem postupka protiv trgovačkog društva HT-Hrvatske telekomunikacije d.d. (dalje u tekstu: HT) oko uvjeta obračuna i naplate za usluge s dodanom vrijednosti u mreži OT-a (dalje u tekstu: zahtjev).

HAKOM je 13. veljače 2009. pokrenuo upravni postupak. U postupku je HAKOM donio dva privremena rješenja, 24. ožujka 2009. privremeno rješenje klasa: UP/I-344-01/09-01/177, urbroj: 376-11-09-06 te 22. svibnja 2009. privremeno rješenje klasa: UP/I-344-01/09-01/177, urbroj: 376-11-09-08. Nadalje, HAKOM je 7. rujna 2009. zaprimio OT-ov podnesak o povlačenju zahtjeva, s obzirom na činjenicu mirnog rješenja spora među strankama.

Slijedom navedenog, temeljem članka 217. stavka 3. ZUP-a Vijeće HAKOM-a odlučilo je kao u točki I. ovog rješenja te je ukinulo privremeno rješenje od 22. svibnja 2009., klasa: UP/I-344-01/09-01/177, urbroj: 376-11-09-08.

U skladu s prijedlogom OT-a za povlačenjem zahtjeva, odnosno kako je stranka na čiji zahtjev je upravni postupak pokrenut, odustala od zahtjeva, Vijeće HAKOM-a je temeljem članka 131. stavkom 2. ZUP-a odlučilo kao u točki II. rješenja.

Temeljem članka 14. stavka 4. ZEK-a ovo rješenje objavit će se u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: 344-01/09-01/177

Urbroj: 376-11-09-11

Zagrebu, 11. rujna 2009.

Predsjednik Vijeća
Gašper Gaćina, dipl. ing. el., v. r.

Rješenje, NN 127/2009-3135